# Laia Estrada i Cañón

Laia Estrada i Cañón (Tarragona, 19 de setembre de 1982) és una professora, política i escriptora catalana. És llicenciada en Ciències Ambientals per la Universitat de Girona i va cursar un màster en Estudis Territorials i de la Població a la Universitat Autònoma de Barcelona.
Ha participat en moviments feministes, en defensa de la salut pública i pel dret a l'habitatge. És la cap de llista per Barcelona de la CUP a les eleccions al Parlament de Catalunya de 2024.

## Trajectòria

Nascuda en el si d'una família d'origen extremeny favorable a les lluites socials, és filla del sindicalista José Estrada Cruz i d'una professional del sector sanitari. Va créixer al barri de Sant Pere i Sant Pau de Tarragona, va estudiar a l'escola i a l'institut públic, i més endavant es va llicenciar en Ciències Ambientals per la Universitat de Girona. Va començar a treballar com a docent en una Unitat d’Educació Compartida, amb alumnes en risc d'exclusió social, entre 2007 i 2015, moment en què va deixar la feina quan esdevingué regidora a l'Ajuntament de Tarragona.
És sòcia del Casal Popular Sageta de Foc, de Ràdio Terra i de la Coordinadora d’Associacions per la Llengua Catalana. És militant de l'Esquerra Independentista des del 2008, primer formant part d'Endavant, on va participar en diverses comissions nacionals, i més tard, el 2012, de la Candidatura d'Unitat Popular (CUP). Ha col·laborat amb la Universitat Comunista dels Països Catalans (UCPC) impartint algunes classes.
Fou regidora a l'Ajuntament de Tarragona per la CUP des del 2015 i fins al març de 2021, des d'on destapà el cas de corrupció INIPRO sobre presumptes irregularitats en la contractació de serveis públics amb fins partidistes i en què hi ha imputat l'exalcalde Fèlix Ballesteros i altres alts càrrecs municipals. Encapçalà, amb Edgar Fernández, la llista de la CUP a la circumscripció de Tarragona a les eleccions al Parlament de Catalunya de 2021, resultant electa.
Estrada ha col·laborat en diversos llibres col·lectius, com En defensa d'Afrodita (Tigre de Paper, 2013), Les dones als orígens de Torreforta (Cercle d'Estudis Històrics i Socials Guillem Oliver, 2014), Perspectives (Espai Fàbrica, 2015), Llums i Taquígrafs. Atles de la corrupció, el frau i la impunitat als Països Catalans (Pol·len, 2016), i Terra de ningú. Perspectives feministes sobre la independència (Pol·len, 2017).
El 13 de maig de 2021, el jutjat d'instrucció número 6 de Tarragona dictà una ordre de crida i cerca contra ella després que no comparegués a les citacions de desembre del 2020 i de gener del 2021. Estrada fou acusada de desordres públics en la manifestació a Tarragona del 21 de desembre del 2018, en protesta contra el Consell de Ministres del Govern espanyol, presidit per Pedro Sánchez, que fou traslladat en aquella única ocasió de Madrid a Barcelona. A l'endemà, la magistrada del jutjat d'instrucció deixà sense efectes l'ordre davant la incompatibilitat que, a parer seu, li suposava citar a declarar una persona aforada en tant que des del febrer era diputada del Parlament de Catalunya. No obstant això, davant la prèvia interpel·lació feta per la magistrada al Tribunal Superior de Justícia de Catalunya (TSJC), aquest darrer respongué que estava plenament autoritzada per a finalitzar la instrucció. Finalment, el 9 de juliol de 2021 el TSJC arxivà la causa argumentant que la jutgessa instructora de Tarragona només aportava com a indicis l'atestat dels Mossos d'Esquadra, en el qual es recull que Estrada «va moure una tanca» perquè la protesta pogués passar per davant del Palau de Justícia de Tarragona.
El 2024, Estrada va encapçalar la llista de la CUP a la circumscripció de Barcelona a les eleccions al Parlament de Catalunya del 12 de maig després de guanyar Laure Vega en el procés de primàries.
La seva parella és Xavier Milian, amb qui té un fill.

## Obra publicada

* Des de totes les trinxeres, a primera línia de foc. Tarragona: Lo Diable Gros, 2019. 978-84-949556-4-8.
* Sortim de l'UCI: proposta per una sanitat pública (coescrit amb Xavier Milian). Manresa: Tigre de Paper, 2020. ISBN 978-84-16855-80-3.

## Referències

* ↑ «Com més creix de la bretxa entre rics i pobres, els reaccionaris despleguen més feixisme, més racisme i més misogínia». L'Accent, 28-09-2020. [Consulta: 9 gener 2021].
* ↑ Rovira, Marc. «El primer cas repressiu el visc a la panxa de la mare». El Punt Avui, 12-08-2021. [Consulta: 18 abril 2022].
* ↑ «Laia Estrada». Llegir en català. [Consulta: 9 gener 2021].
* ↑ Ramajo, Malena. «Què cal saber de Laia Estrada, candidata de la CUP a les eleccions de Catalunya 2024». El Nacional, 22-04-2024. [Consulta: 2 març 2025].
* ↑ Garriga, Josep «Ingresan en prisión dos dirigentes de CCOO por atentar contra la autoridad» (en castellà). El País [Madrid], 11-02-1991. ISSN: 1134-6582.
* 1 2 3 Barnils, Andreu. «Qui és Laia Estrada (CUP), candidata les eleccions catalanes?». [Consulta: 23 abril 2024].
* 1 2 «Laia Estrada Cañón». Tarragona.cat. [Consulta: 9 gener 2021].
* ↑ Llauradó, Josep Maria «Un plenari, una renúncia, tres talls, vuit hores i onze milions». Nació Tarragona, 19-03-2021. Arxivat de l'original el 4 de juny 2021 [Consulta: 4 juny 2021].
* ↑ Oca, Jonathan. «Cas INIPRO: Qui és qui i quins delictes els imputa el jutge d'instrucció». Nació Tarragona. Arxivat de l'original el 2021-01-11. [Consulta: 9 gener 2021].
* ↑ «Petició de 6 anys de presó per a l'exalcalde de Tarragona Ballesteros pel cas Inipro». 324cat, 07-12-2020. [Consulta: 9 gener 2021].
* ↑ «Laia Estrada i Edgar Fernández encapçalen la llista de la CUP a Tarragona pel 14F», 15-12-2020. [Consulta: 9 gener 2021].
* ↑ «Intervenció de Laia Estrada (CUP-G)». CCMA, 26-03-2021. [Consulta: 31 març 2021].
* 1 2 «Un jutjat ordena la detenció de Laia Estrada, diputada de la CUP». El Temps, 13-05-2021. [Consulta: 16 maig 2021].
* 1 2 «La jutgessa deixa sense efecte l'ordre de detenció contra la diputada de la CUP Laia Estrada». El Punt Avui, 18-05-2021. [Consulta: 14 maig 2021].
* ↑ Piulachs, M. «El TSJC arxiva la causa contra Estrada per desordres». El Punt Avui, 10-07-2021, pàg. 6.
* ↑ «El TSJC arxiva la causa contra la diputada de la CUP Laia Estrada». Vilaweb, 10-07-2021. [Consulta: 14 juliol 2021].
* ↑ «La CUP escull Laia Estrada com a candidata per al 12-M». El Nacional, 26-03-2024. [Consulta: 26 març 2024].

## Enllaços externs

* Articles de Laia Estrada a Llibertat.cat
* Entrevista a Laia Estrada al programa FAQS (10-7-2021)